**ELŐTERJESZTÉS**

**Körmend város Önkormányzata Képviselő-testülete 2014. június 25-i ülésére**

**Tárgy:** Müllex –Körmend Kft. éves beszámolója

Tisztelt Képviselő-testület!

A Müllex Körmend Kft. is megküldte éves pénzügyi beszámolóját. A cégben az Önkormányzat 4.180 e Ft. jegyzett tőkével bír, míg a cégben a Zala-Depo Kft. 96.430 e Ft. üzletrészt birtokol. (Az üzletrész vételéről a tavalyi év során értesült és hozott döntést is a Képviselő-testület.)

A cég a tevékenységét veszteségesen zárta 2013. évben, tudomásunk szerint ez volt az első veszteséges éve a gazdasági társaságnak. Mérleg szerinti eredménye -9.131 e Ft a 2012-es év + 10767 e Ft-jához képest.

Az értékesítés nettó árbevétele nem sokkal marad el a 2012-es évhez képest (729.316 e Ft), a változást a növekvő közterhek és más jogszabályi előírásoknak való megfelelés okozza a cég életében. (Hulladéklerakási járulék összege 2013-ban 46,876 m Ft volt, amely költség a lakossági közszolgáltatás díjában nem jeleníthető meg, 22 m Ft. kieséssel is számolnia kellett a cégnek a jogszabályi változások miatt. Az energiai hivatali illeték és az útdíj 7,7 m Ft. költséggel járt, amely szintén nem terhelhető a lakosságra tovább. 2013-ban így az új tételekből eredő kiadások 76,57 m Ft-ot tettek ki, és ezen kiadásokra az ipari (nem lakossági) megrendelések nem képeztek elegendő fedezetet.)

A cég 60 főt foglalkoztat, és 78-84 településen lát el közszolgáltatást, illetve látott el 2013-ban. 2013. évben a lerakott hulladék mennyisége 18 108 e tonna volt.

A gazdasági társaság igényelt kompenzációs támogatást az államtól ez év januárjában, nincs tudomásunk arról, hogy e tárgyban a döntés megszületett-e vagy sem, a döntés azonban értelemszerűen befolyásolja a cég működési lehetőségeit.

Kérem a tisztelt Képviselő-testületet, döntsön a határozati javaslat felől.

Tájékoztatom továbbá a Képviselő-testületet arról, hogy a Zala-Depo tulajdonostárs megkereste Önkormányzatunkat az alábbiakkal: A cég hitelt vett fel azért, hogy a Müllex-Körmend Kft-ben üzletrészt szerezhessen. A hitelszerződés megkötésének feltételeként elzálogosították a megvett üzletrészt. Egymás üzletrészeire azonban a tagokat elővásárlási jog illeti meg, amely így nem összeegyeztethető a banki zálogjogi igényérvényesítéssel adott esetben. A Zala-Depo Kft. azt kéri az Önkormányzattól, hogy mondjon le elővásárlási jog gyakorlási jogáról zálogjogi igény érvényesítése esetén, illetve a jövőre nézve támogassa azt, hogy a Müllex-Körmend Kft. ne jelöljön ki mást sem elővásárlási jog gyakorlására.

A kérelemnek akadálya nincsen, kérem, döntsön a Képviselő-testület felőle.

**HATÁROZATI JAVASLAT**

1.Körmend város Önkormányzata Képviselő-testülete a Müllex-Körmend Kft. 2013. évi beszámolójában foglaltakat tulajdonosként elfogadja.

2. Körmend város Önkormányzata Képviselő-testülete feltételen és visszavonhatatlan nyilatkozatot tesz arra vonatkozóan, hogy amennyiben az OTP Bank Nyrt. a ZALA-DEPO Kft-vel 2014. 03.14. napján kötött, 1-1-14-4900-0003-5/Ü2. szerződésszámú, üzletrészt terhelő zálogszerződés alapján zálogjogával élni kíván, abban az esetben Körmend város Önkormányzata, mint a Müllex-Körmend Kft. tulajdonosa az őt a társasági szerződés alapján megillető elővásárlási jogával nem kíván élni.

3. Körmend város Önkormányzata Képviselő-testülete hozzájárul ahhoz, hogy a Müllex-Körmend Kft. Taggyűlése olyan határozatot hozzon, amely értelmében a Müllex-Körmend Kft. nem kíván a fenti esetre az elővásárlási jog gyakorlására jogosult harmadik személyt kijelölni.

Körmend, 2014. június 17.

**Bebes István**

**polgármester**